秋風變
作者：白玉蟾
朝代：宋

paragraphs: 一從佳人去，念念思杳魂。
頃刻不離懷，夢寐常溫溫。
幽人非好色，脂粉何萬羣。
良馬只一鞍，好花只一春。
流水去不返，青霄徒白雲。
香魂在九泉，夫豈不酸辛。
人間尚寂寂，陰府復何言。
造物略不悲，蒼天不我憐。
南風復西風，景物易變遷。
獨有一寸心，朝暮佳人邊。
幽冥不可詰，寧忍度歲年。
此身當如何，何當委荒煙。
若夫世間人，豈知道義堅。
孤然不自惜，悵望瑶臺仙。
置之勿復道，時時淚漣漣。
不堪酒醒時，月下與風前。
有夢夢不成，所思長縣縣。
萬里亦可到，一死今杳然。
相憶而自歎，蒼天復蒼天。